Susanna is toloye guazikye (1) (trutca ke Gentileschi)

Susanna is toloye guazikye ~ Susanna e i vecchioni (IT)

Susanna is toloye guazikye ( italiavon Susanna e i vecchioni ) tir trutca lumkirafa gu 170 × 119 cm-, i puntalingeks keve stama skuyun gan Artemisia Gentileschi italiaf lingesik bak 1610.

Bata trutca koe Schloss Weissenstein tcila koe Pommersfelden ke Germana re ( 2018 ) tigir.

 Drunara 
Ke zixeem ke Guazafa Bafela, Susanna is toloye guazikye tir tan loviele kaatoeyen olkoy, tulon bak XVI-eafa is XVII-eafa decemda. Zixa vuestena gan trutca koe Neva ke Daniel katcilik zo munester. Romeyafa Susanna bak kolavara gan toloye guazikye ginobase va mona ke kurenik zo akoyer aze ik ilaginon zo koitur : ont gu sinafa ilagira va int di zo gruider, ont sine pu kurenik di kalid da va ina do jotafe fertikye su onkad. Susanna va plukera ke volmalyafa kagara kevnaler ; voxen Daniel va rotuxadara ke toloye guazikye basxatcaxatar. Volara va Susanna akoyena gan toloye guazikye nutir tulidasa xialara, voxen batcoba fereon tir yonta keldaskitisa ba sincuca ke anelik albas va ayikyafa lebaca.

Re batugale cug malyopasik va yoftera va trutca gu Artemisia Gentileschi mea iltrakud, kore gadikye rotir pomamayar, ise va inafa danedira va abditcafa lingesa stinucapa is dere inafa aneyara va mivvexuca kapbure Orazio torigid. Beka bourgon gu Caravaggio wan tir, pune ina va warzaceem vanbureyen gan Annibale Carracci ko Roma nudulaper. Lingesik va kaatoera va Susanna ton evodasa tirka nuve narayar enide va va fitcroti divnedir. Inafo alto tir geltrevafo, don pinta dum jivot is ast, i don pinta gubeon turietavayana gan cug milsaref yambik. Bata keska tuke rukuzaf nitekseem rewan gu lebaca zo seotar.

Pedrase benele ke trutca tir martig. Doluneson gu aryone milafe detce, meka zanisikya poke Susanna tigir, mei kona jumta ok kuksama ta tcatera, mei yona gama co palsesa va toloy wisik. Kaatoexo gan ant baroy askisik relidackon deraykayan zo kereler. Toloye guazikye va lukidoy altogid ise dokalid, voxe dye ba tazukoyera va intafa mimbafa dragera zo onkad. Koe trutca ton antafa orikafa zuvda bene taka ke yikya nukoristana, numen batcoba is kadimeon elkafa rebava va iksena pestera laumasid. Artemisia va swavafa faxuca ke Susanna batkane pimtar, i ke Susanna romplekuna gan bifa num dace me lapalsesa va sivakaf is pof kor ke intafo alto, vox nubasotcesa dumede va kugdara ke toloye guazikye co djuticplatir.

 Watsa va Susanna is toloye guazikye 
Remi klepa, alkafa watsa ke Biblia va Susanna is toloye guazikye va konaka trutca ok konak siatos ke mila trutca va Artemisia Gentileschi koswayar. Lan tid grupepen.

 Dere rupec 

 Stragela 

|style="vertical-align: top;"|

|}

Susanna is toloye guazikye (1) (trutca ke Gentileschi)
Susanna is toloye guazikye (1) (trutca ke Gentileschi)